
			Dán buktaga ii leat lohpi máŋget eará go dan maid lea lohpi vuoigŋaduodjelága njuolggadusaid mielde dahje šiehtadusaid mielde mat leat dahkkon Kopinorain, vuoigŋadujiid vuoigatvuođaeaiggádiid beroštusorgánain. Jus ii leat dahkkon sierra šiehtadus Davvi Girji AS:in, de lea buot máŋgen ja daid olámudduidahkan gildojuvvon, ja rihkkun sáhttá mielddisbuktit buhtadusgáibádusa ja buktaga bearrama, ja sáhttá sáhkohallat dahje ráŋggáštuvvot giddagasduomuin.

		

	
		
			 

			Eittii ja isái  

		

	
		
			 

			Prologa  

			Su eitte lea álo liikon hálbbes diŋggaide. Muhto ahte ná galggai mannat Sáve ii lean goassege jáhkkán.

			Sáve geahččá go su eitte Ellen Marizza fas vuodjá gávppi duogábeallái. Son ii sáhte maidege dahkat dehe dadjat. Sáve sánit eai leat vel bissehan su. Su eittes lea stuora čáhppes seahkka nuppi gieđas. Su sáhppes vuovttat libardit biekkas ja su čalmmit gildet dego gollit. Ellen Marizza lea fas vuolgán buokčalanmátkái.

			Hede son haskala dan stuora ruoná roskelihttái ja su juolggit ja su rukses allajoccat skuovat ceaggájit bajás. Sáve gidde čalmmiid go son ii háliit oaidnit šat. Son ii háliit oaidnit mot su eitte vuojada roskkiid siste.

			– Wooow! son huiká, oaivi roskelihti siste. Sáve! Don it oba jáhke ge maid mun dal gávdnen. Ja dat lea jur NUVTTÁ. Mun gávdnen GOLLIID!

			– Dat leat roskkit, huiká Sáve ruovttoluotta eittii.

			Dat lea dušše okta vel su eitte roskebuokčalan-­mátkkiin. Sáve ii riekta dieđe mot dat ná šattai … Mot justa su eitte šattai roskebuokčaleaddji.

		

	
		
			 

			Snapchat  

			Dálvvi vuosttas beaivesuotnjarat ohcalit badjel Ađevuomi giláža. Das gos Eurohpa biilaluodda 45 manná gaskal suhkkes beahcevuvddiid, sáttobuolžžaid ja jávrrážiid. Stuora asfáltaluoddabeallás lea unna boares fiskes dáloš. Dálus mas leat asehis láset mas galbma ilbmi njáhká čađa dálvet go lei čoaskkis. Dáppe lea Sáve oađđime iežas liegga gokčasa vuolde, nuppi dásis. Su guhkes ruškes vuovttat leat duggon ja leabbájit miehtá dan vilges bolstara. Su lanjas oaidná stuora Ađevuomijávrri mii lea jur olggobealde sin dálu. Son gullá mot su eitte lea burgime gievkkanis seammás go son moriha ja gávasta ja dovdá riekta man vuogas dan liegga assás gokčasa vuolde lea. Sihkkarit lea su eitte Ellen Marizza bassime assás amerihká bánnogáhkuid nu go láve juohke lávvordatiđida, nu ahte olles dállu dievvá suhkkes suovain.

			Sáve gullá go vealláda seaŋggas mot su mobiila jienáda. Son diehtá dat lea snapchat-jietna. Son jorgalastá birra ja dohppe gihtii mobiilla. Nagirčalmmiiguin oaidná ahte son lea ožžon dievva snapchattaid. Son rahpá, oaidná ahte snapchatat leat Nilssas ja Juhanis ja Sárás. Son deaddá mobiilla nagirčalmmiiguin ja rahpá daid govaid maid su olbmát leat sádden. Sárá lea govven iežas go čuččoda geahččalanlanjas, ođđa buvssaiguin ja čállá:

			– NUU fiidnát.

			Sáve oaidná govas ahte sus leat ođđa ráigejeanssat nalde. Sáve diehtá ahte Sárá lea ge vuolgán Gironii gávppašit ođđa biktasiid su eittiin dan lávvordaga. Sáve vástida su snapchata ja čállá:

			– Ale fal oastte ráigebuvssaid ;)

			De son rahpá Nilssa snappaid ja oaidná ahte son lea vuojašeamen skuteriin ja vuorjá ja jearrá snappas manin Sáve oađđá nu guhká. Nilsa lea sádden vihtta gova sutnje ja maŋemus snappas čállá:

			– SÁVE BADJÁN DAL.

			Sáve vanahallá iežas boktaluvvon goruda ja illá arvá guođđit dan liegga gokčasa, muhto ferte vuolgit geahččat gievkkana jus su eitte lea ráhkadan iđđesbiepmu go su čoavji nu skurrá garra borranháluin. Ja de son galggalii vel ollet olggos geahččat gos Nilsa goit lea.

			Seammás go lihkká, ja boltasa seaŋggas bajás son gullá mot su eitte ain burgá ja dearpá gievkkanis. Árvideamis son lea ráhkadeami borramuša. Son geahčesta diibmui ja oaidná ahte digitála diibmu čuovgá 11:28, diibmu hal gal lea juo hede beal guoktenuppelohkái. Vahkkoloahpat leat buoremusat go beassá oađđit nu guhká go ieš háliida, iige oktage boktal su skuvlii. Skuvlabeivviid lea son nu váibbas ahte illá nagoda boltasit bajás. Bealleheakkas son gárvoda juohke áidna árgabeaivvi ja dohppe láibebinná gihtii ja vázzila galbma biekka ovdii skuvlabusse vuordit. Busse mii dolvo su daid guokte miilla Gárasavvona Sámeskuvlii. Busses son dávjá oađđá. Son duođain de easka moriha vuosttas skuvladiibmui ja de easka huobmá ahte skuvllas son lea ge.

			Son lihkká seaŋggas ja geahčesta láses olggos. Orui leahkime dego giđđaiđit Ađevuomis, vaikko easka lei álgogeažis guovvamánu. Olgun báitá beaivváš ja muhtin skuter vuodjá maid meaddel jieŋa nalde sin fiskes viesu olggobealde. Sáve oaidná nai muhtin olbmo gii čuoigá jieŋa nalde, nuppe bealde jávrri, geas lea beana. Son ii dovdda gii dat lea, vaikko dovdá measta visot olbmuid dáppe.

			Ađevuopmi lea unna giláš guokte miilla oarjjábealde Gárasavvona. Dáppe orrut sullii čuohti olbmo, juohkehačča Sáve diehtá geat sii leat. Dáppe orrut maid su muore ja váre ja su eanu Áslak. Ollosat gilis leat maid su belát vai sogat. Ja measta visot leat boazovázzit ja muhtimat barget Gárasavvonis, dego su eitte dahká, ja sii vudjet juohke beaivvi daid guokte miilla gaskal Ađevuomi ja Gárasavvona. Sáve eitte bargá Girona gielddakantuvrras Gárasavvonis ja doppe barget nai olu eará olbmot.

			Sáve bivttasta ja geahččá láses olggos seammás go gullá su telefovnna jienádeami fas, snapchat-jietna. Dat lea Nilsa fas gii lea sádden sutnje iežára, stuora riebannáhkkegahpiriin. Su ruoná čalmmit gehččet njuolga kámerai, seammás go son čuožžu skutera nalde ja čállá:

			Vulgo dolastit?

			Son álgá dakkaviđe ohcat iežas čáhppes asehis ullobáiddi ja ullobuvssaid maid gávdná láhttis. Nilsa lea Sáve buoremus olmmái, son orru maid Ađevuomis su boarrásit vieljain Juhaniin ja sudno čieža unnaoappážiin ja vánhemiiguin. Sii leat hui boaresáigásaččat olles veahka ja sin dálus ii gávdno ii mihkkege, ii TV, ii dihtor, eai soffát, eai ge láseliinnit, dušše hui olu seaŋggat ja hui olu mánát mat njuikkodit ja čirrot. Ja de guokte siivvos, veahkkás váhnemat, Ánne ja Biete.

			Sáve ja Nilsa leaba álo ovttas, ja lihkus vázziba vel seamma luohkás, vaikko Nilsa lea jagi nuorat go son. Muhto dat lea danin go Gárasavvona Sámeskuvllas lea sudno luohkká ovttas, 5–6 luohkká. Muhto dat ii leat go bealle jahki vel, go čakčii Sáve álgá čihččet luohkái ja de ferte álgit dan nuppi stuora gielddaskuvlii, mii lea gasku Gárasavvona.

			Son váldá telefovnna ja govve iežára. De son oaidná govas man váibbas son orru, su stuora alit váiban nagerčalmmit ja su guhkes ruškes vuovttat ceaggájit juohke guvlui. Son deaddila govvii ja čállá:

			– Jua vulgo dolastit, mun boađán hede

			ja sádde dan Nilsai.

		

	
		
			 

			Bastilis Vuoskkun  

			Gievkkanis eitte bidjá Youtube nala dihtoris nu jitnosit ahte gullo gitta Sáve oađđinlatnjii, vaikko lea nuppi dásis. Ja son lávlu vel ieš maŋis «Oops I did it again». Sáve diehtá dan lávllu, dat lea Britney Spears lávlu. Dološ lávlu go su eitte ieš lei nuorra ja sus lea albma lávlunjietna, sáhtálii jáhkkit son lea beakkán artista. Muhto ii measta oktage dieđe dan ahte oktii nuorran son guđii Ađevuomi ja válddii girdi badjel dan stuora ábi. Doppe son orui gáhta nalde ja manai karaokebárain ja lávllui juohke eahkeda. Dassá go okta stuora dovddus almmái huobmái su ja válddii su eitte albma studioi. Doppe son lávllui ovtta lávllu mii šattai nuuuu bivnnut. Ja son ieš šattai nástin, albma duohta násti ovtta ija badjel. Muhto dat lei ovdal go Sáve riegádii ja son johttái fas Ađevuopmái. Britney Spears, vai Britta dego eitte gohčoda su, lei okta su buoremus olbmáin doppe Amerihkás.

			Ellen Marizza ieš lea uvnna ovddabealde gievkkanis bassime bánnogáhkkuid. Suhkkes suovva leabbá miehtá gievkkana. Son doallá gáffala dego mikrofovdnan ja lávlu mielde lávllus «I played with you heaart get looost in the game ohhh babyyyyy».

			Su eitte lei maid neavttár ja lei mielde ovtta guhkes filmmas Amerihkás. Vaikko lei dušše moadde minuhtta go son oidno filmmas go sus lea dinosaurus-hámas nalde, son goit lea leamaš mielde stuora amerihká filmmas! Ii leat juohke eitte gii lea dan dahkan. Dieđusge su eitte Ellen Marizza Larsdotter Vuoskkon lea dahkan dan. Dan maid son ii leat geahččalan, dat ii gávdno dán máilmmis. Son lea geahččalan visot, njuiken girdis olggos, togain johtán birra máilmmi ja orron eamiálbmogiin Lulli-Amerihkás. Muhto dat lei ovdal go son mearridii šaddat váivves ja dábálaš rávesolmmoš, dakkár gii bargá gávccis gitta viđa rádjái kantuvrras ja jorggohallá báhpáriid ja čálaša dihtoris dehálaš dieđuid. Sáve lea nu lihkolaš ahte son šattai dábálaš eitte, go livččii ila heahpat leamaš diekkár neavttár náste-eitte gii oidno juohke sajis. Dat lea nu buorre go Ellen Marizza bissu kantuvrra seinniid siste, Sáve mielas.

			Su eitte lea vehá iešlágan gal, son mearridii dalle go šattai lohpi Ruoŧas molsut goarggu, ahte háliidii nama VUOSKKON. Dat lea danin go son unnin lei nu váibmil čuožžut gasku gili silddi nalde ja čuoggut daid vuoskkoniid. Ja mot son ieš čilgii ahte son lei veháš «bastil» dego olmmožin justa dego vuoskkon. Ja de son molssui Vuoskkon gorgui. Muhto Sáve ja isá eaba gal molson goarggu.

			Eitte lea bassime fas assás amerihká bánnogáhkuid dego dahká juohke lávvordatiđida. Ja de muitala Amerihká birra dego álo dahká, ja dieđusge Los Angelesa birra go son orui doppe ja barggai neavttárin. Son lávllui ja dánssui doppe ja son lei albma násti nuppe bealde ábi. Sin TV-lanjas, gos lea máilmmi boares buoiddes TV, sis leat stuora távvalat gos Ellen Marizzas leat asehis leopárda-biktasat nalde ja lea málen nu ollu ahte illá sáhttá jáhkkit ahte son dat lea. Muhto Ellen Marizza Larsdotter, iešlágánis eitte dat lea. Sáve diehtá dal nu ollu Amerihká birra vaikko son ii leat goassege mannan doppe. Son diehtá maid sii borret ja ahte gávdnojit stuora máilmmi dálut gos báddejit stuora Hollywood-filmmaid. Ja su eitte lea lohpidan su váldit mielde dohko ovtta beaivvi, nuppe beallái stuora ábi, vuosehit gos son lea orrun ovdal go Sáve lei riegádan. Dat lei ovdal go su eallima ráhkisvuohta dehe su boy next door Lásse Ándre, lei čuožžilan su eallimii ja viežžan su ruoktot Amerihkás.

			– Buorre iđit, ráhkis Sáve Bahamas! Čohkket beavdegurrii, AMERIHKÁ bánnogáhkut leat hede basson, eitte dieđiha sutnje ilolaš jienain.

			– Mu namma lea dušše Sáve!

			– Muhto doppe don šaddet, mojohallá eitte. Mu unna Bahamas nieiddaš, son geardduha.

			Sáve geahččá su eittii vehá suhttan čalmmiiguin. Odne su eittes lea rukses oanehis ivdnás čuvla badjelis ja son lea málen baksamiid varraruoksadin. Sus leat maid asehis suohkkubuvssat nalde ja justa dal sus leat sevdnjes sáhppes vuovttat. Sáhttá hui álkit dadjat ahte su eittes lea erenoamáš stiila, son gal oidno ja liiko vel oidnot. Muhto son hal lei ge beakkán artista ja neavttár, lávii son ieš dadjat. Artisttat galget erenoamážat leahkit. Vaikko dan ii dieđe measta ii oktage.

			– Ja bija eret dien telefovnna, dal mii galgat borrat iđđesborramuša ovttas ja návddašit eallima, eitte dieđiha Sávii buori mielas. Du isá nai boahtá hede, son lea basadeami.

			Su eitte lea mearridan ahte juohke lávvordaga iđđesbiepmu borrat ovttas. Danin go isá orui ollu duoddaris Buolžajávrris gos siiddastallá Áslak-ednuin ja sii eai deaivvat vahkuid measta ollunge. Muhto isás lea friddja vahkkoloahpaid go eanu lea boaresbárdni ja liiko orrut meahcis olles áiggi, olles dálvviid ja olles gesiid. Son dadjá ahte bohccuin ja boazovázziin ii leat goassege friddja ja danin ferte álo leahkit meahcis.

			– Muhto eitte, vuorjá son. Mun FERTEN hede vuolgit olggos. Moai galge Nilssain vuolgit olggos dolastit. Mun in astta čohkkát dás. Boazovázzis ii leat goassege friddja, vástida Sáve

			– Sáve, don dieđát mii dahkat dan juohke lávvordaga, nu maid odne. Čohkket ja váldde amerihká bánnogáhkuid, siđat go vel smoothie?

			Isá boahtá báiddi haga basadanlanjas ja lea áibbas bivastuvvan ja ruoksat, ja sus lea báidi gieđas maid coggá nala. Eitte dolle su birra ja soai cummástallaba Sáve ovddabealde.

			– Uuuuhhh, alli das mu ovddabealde cummástala, son vuorjá.

			De isá geahčesta sutnje. Lásse Ándres, su isás, leat suhkkes čáhppes vuovttat, sevdnjes ruškes čalmmit ja deahkkás gorut ja lea olu nuorat go su eitte, dušše golbmalogičieža jagi.

			Buorre iđit biigá, son dadjá ja čohkkeda válmmas beavdái. Amerihká bánnogáhkut leat assát ja borggistit go leat nu lieggasat. Smoothie lea garra ruoná ivnnát, muhtin eitte dearvvašvuođasmoothiin mas leat dušše ruotnasat.

			– Gal don leat juo guhká oađđán odne, joatká isá.

			Isá lea leamaš duoddaris vuodjime ealu olles vahku ja lea aiddo ikte eahkes ollen ruoktot.

			Muore ja váre leaba dan vahku vuolgime fas Gran Canariai, muitala eitte ja jugista vehá dan ruoná smoothies. Mis galgá ge leahkit unna «Manni dearvan-feasta» sudnuide, eitte čalmmit measta ganjaldišgohtet. Sáve diehtá ahte son ii liiko go su eitte ja isá vuolgiba Espánnjai fas dálvvi orrut.

			– Oh, mun lean váibbas. Letne vuodján skuteriin máŋga miilla dán vahku duoddaris, gitta Rostojávrris. Šattaimet vuodjit geahččame jus bohccot leat báhcán dohko davás Čevččasjávrái, Norgga bealde geasseorohagas, isá čilge Sávii. – Ja čorraga mii gávnnaimet doppe man vuojeheimmet fas Buolžajávrái.

			Sáve suoskkadettiin assás bánnogáhkuid son guldala isá. De son vástida: – Oh, mun livččen maid háliidan du mielde leahkit duoddaris juohke beaivvi, dadjá son.

			– Gal don hede beasat mu mielde Sáve, sámi mánáid ruoktui, dat galbma garra duoddarat, dadjá isá.

			Save moddjá. Son háliida duoddarii ja siidii isá mielde, dat lea buoremus maid son diehtá leahkit doppe.

			– Go šaddá giđđalohpi skuvllas, de beasat isá mielde, muitala eitte ja de jaskkoda dassá go eitte fas jienada.

			– Dain amerihká bánnogáhkuin ii leat sohkar, eai ge jáfut, iige mielki ja eai ge monit, dadjá eitte. Juogo leat njálgát, moddjá eitte.

			– Maid mii goit borrat de? jearra isá sus ja geahččá sutnje stuora jorba čalmmiiguin. – Mii dat lea mii lea ná njálggat?

			– Ale jeara dal, Lásse. Das leat olu dearvvašlaš diŋggat, moddjá eitte.

			Dievva čoavjji dearvvašlaš bánnogáhkuin Sáve vázzá olggos stuora assás skuterbiktasiiguin, illá nagoda vázzit ja illá sodjá. Odne hal lea lávvordat ja Nilsa lea juo olgun vuordime su. Soai hal ferteba vuolgit siidii. Nilsa sádde goalmmát snappa ja vuorjá su. – Gos don duođain leat? BOAĐE OLGGOS!.

